b'\n_START_ARTICLE_\nNorges kulturvernforbund\n_START_PARAGRAPH_\nNorges kulturvernforbund er en paraplyorganisasjon for 24 frivillige organisasjoner som arbeider innenfor omr\xc3\xa5dene historie, kulturarv og kulturminnevern. Norges kulturvernforbund arbeider for \xc3\xa5 styrke kulturvernets rolle i norsk samfunnsliv ved \xc3\xa5 \xc3\xb8ke kjennskapen og interessen for historie og kulturvern, st\xc3\xb8tte arbeidet for registrering, innsamling, vern, bruk og formidling av kulturminner, samt bedre rammevilk\xc3\xa5rene for kulturvernet._NEWLINE_Kulturvernforbundet arbeider med \xc3\xa5 ta vare p\xc3\xa5 kulturarven som har oppst\xc3\xa5tt s\xc3\xa5 vel ved nyskapninger som ved at impulser er mottatt utenfra og innlemmet i kulturen i Norge. Slik spenner arbeidet i forbundet vidt og omfatter kulturelementer fra de eldste tider til n\xc3\xa5tiden, fra alle sosiale lag og alle etniske grupper, praktstykker av h\xc3\xb8y kunstnerisk verdi s\xc3\xa5 vel som dagligdagse bruksgjenstander, materielle s\xc3\xa5 vel som immaterielle kulturminner._NEWLINE_Tilsammen har medlemsorganisasjonene over 200 000 medlemskap og 1\xc2\xa0400 fylkes- og lokallag._NEWLINE_Norges kulturvernforbund ble dannet i 1994 og har i dag 24 medlemsorganisasjoner: Arkivforbundet, DIS-Norge, Forbundet KYSTEN, Fortidsminneforeningen, Den norske historiske forening, Landsforbundet av Motorhistoriske kj\xc3\xb8ret\xc3\xb8yklubber, Landslaget for lokalhistorie, Museumsbaner\xc3\xa5det, Norges Husflidslag, Norges Metalls\xc3\xb8kerforening, Norsk Folkedraktforum, Norsk Folkeminnelag, Norsk Forening for Fart\xc3\xb8yvern, Norsk Fyrhistorisk Forening, Norsk Heraldisk Forening, Norsk Jernbaneklubb, Norsk Skipsfartshistorisk Selskap, Norsk Slektshistorisk Forening, Norges Linforening, Norske Akevitters venner og Rutebilhistorisk Forening._NEWLINE_Leder i Norges Kulturvernforbund er fra 2011 J\xc3\xb8rg Eirik Waula. Norges Kulturvernforbunds sekretariat holder til i Oslo, og deler lokaler med flere av medlemsorganisasjonen i \xc3\x98vre Slottsgate 2b. Generalsekret\xc3\xa6r er Toril Skjetne._NEWLINE_Norges Kulturvernforbund har styrings- og koordineringsansvar for Kulturminnedagene i Norge.'